
Parlamentul  României

Camera  Deputaţilor

Comisia pentru industrii si servicii

Bucureşti 15.04.2008
23/68/2008
AVIZ

asupra propunerii legislative privind modificarea  art.25 din OUG nr.86/2006 privind organizarea profesiei de practician în insolvenţă


În conformitate cu prevederile art.95, din Regulamentul Camerei Deputaţilor, republicat, Comisia pentru industrii şi servicii a Camerei Deputaţilor, a fost sesizată pentru aviz la Comisia juridică, de disciplină şi imunităţi, cu propunerea legislativă privind modificarea  art.25 din OUG nr.86/2006 privind organizarea profesiei de practician în insolvenţă, transmisă cu adresa Plx100 din 3 martie 2008 şi înregistrată sub nr.23/68 din 4 martie 2008.

Senatul în calitate de primă Cameră sesizată a respins propunerea legislativă,  în şedinţa din 25 februarie 2008.
Consiliul Legislativ, cu adresa nr. 1334/2.10.2007 a avizat favorabil propunerea legislativă cu unele observaţii şi propuneri;

Guvernul prin punctul său de vedere nu susţine adoptarea acestei iniţiative legislative.

Prin această iniţiativă legislativă se propune modificarea art.25 din Ordonanţa de urgenţă a Guvernului nr.86/2006 privind organizarea profesiei de practician în insolvenţă, în sensul limitării categoriilor de specializări care permit accesul la profesia de practician în insolvenţă.
Actuala reglementare prevede că “poate dobândi calitatea de practician  în insolvenţă persoana care (...) deţine diplomă de studii de învăţământ superior de lungă durată în drept, ştiinţe economice sau inginerie şi are o experienţă în domeniul juridic sau economic de cel puţin 3 ani de la data obţinerii diplomei de studii  superioare de lungă durată “.

Iniţiatorul propune eliminarea uneia dintre cele trei tipuri de licenţă, respectiv cea de inginerie, apreciind că activitatea de lichidare este exclusiv economică sau juridică. Totodată, persoana care va dori să dobândească calitatea de practician în insolvenţă va trebui să fie licenţiat atât în drept, cât şi în economie.
De asemenea, se propune ca experienţa în domeniul juridic sau economic să fie de cel puţin 5 ani de la data obţinerii licenţei (în prezent este de cel puţin 3 ani).

Examinarea propunerii legislative a avut loc în şedinţa comisiei din data de 15 aprilie 2008.

În urma  dezbaterilor, membrii comisiei au hotărât, în unanimitate, avizarea negativă a  propunerii legislative.
În raport de obiectul şi conţinutul său propunerea legislativă face parte din categoria legilor organice.
Potrivit prevederilor Constituţiei României, republicată, Camera decizională pentru acestă propunere legislativă este Camera Deputaţilor .
PREŞEDINTE,
Iulian IANCU

Consilier parlamentar;  
   Viorica Petraşcu

